Document ID: 32001D0881

Odločba Komisije
z dne 7. decembra 2001
o sestavi seznama mejnih kontrolnih točk, dogovorjenih za veterinarske preglede živali in živalskih proizvodov iz tretjih držav, in o posodabljanju podrobnih pravil v zvezi s pregledi, ki jih bodo izvajali strokovnjaki Komisije
(notificirano pod dokumentarno številko K(2001) 3941)
(Verodostojno je samo angleško besedilo)
(Besedilo velja za EGP)
(2001/881/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 97/78/ES z dne 18. decembra 1997 o določitvi načel, ki urejajo organizacijo veterinarskih pregledov proizvodov, ki vstopajo v Skupnost iz tretjih držav [1], in zlasti člena 6(2) in člena 33 Direktive,
ob upoštevanju Direktive Sveta 91/496/EGS z dne 15. julija 1991 o načelih za organizacijo veterinarskih pregledov živali pri vstopu v Skupnost iz tretjih držav in o spremembi direktiv 89/662/EGS, 90/425/EGS ter 90/675/EGS [2], kakor je bila nazadnje spremenjena z Direktivo 96/43/ES [3], in zlasti člena 6(4) Direktive,
ob upoštevanju naslednjega:
(1) Odločba Komisije 97/778/ES [4], kakor je bila nazadnje spremenjena z Odločbo Komisije 2001/668/ES [5], določa seznam mejnih kontrolnih točk, odobrenih za veterinarske preglede živih živali in živalskih proizvodov iz tretjih držav.
(2) Na prošnjo več držav članic in po kontrolnih pregledih in priporočilih Urada za prehrano in veterinarstvo Komisije so bile spremenjene posamezne podrobnosti glede izdelave seznama za številne mejne kontrolne točke, vključno z dodajanjem podrobnosti kontrolnih centrov znotraj mejnih kontrolnih točk.
(3) Do številnih sprememb je prišlo tudi pri kategorizaciji tipov proizvodov, s katerimi sme rokovati vsaka mejna kontrolna točka, in pri okrajšavah za te kategorije.
(4) Primerno je, da kontrolni pregledi na mejnih kontrolnih točkah potekajo na načine, že uveljavljene za preglede na kraju samem, ki jih na veterinarskem področju opravljajo strokovnjaki Komisije v državah članicah, in določene z Odločbo Komisije 98/139/ES [6].
(5) Pravila o vključitvi ali odstranitvi mejne kontrolne točke s seznama so sedaj določena z Odločbo Komisije 2001/812/ES [7], ki razveljavlja in nadomešča Odločbo 92/525/EGS [8].
(6) Zaradi tega je primerno razveljaviti Odločbo 97/778/ES in jo nadomestiti s to odločbo.
(7) Ukrepi, predvideni s to odločbo, so v skladu z mnenjem Stalnega veterinarskega odbora -
SPREJELA NASLEDNJO ODLOČBO:
Člen 1
Veterinarske preglede živih živali in živalskih proizvodov, pripeljanih v Skupnost iz tretjih držav, opravljajo pristojni organi na dogovorjenih mejnih kontrolnih točkah, ki so navedene le v Prilogi k tej odločbi.
Člen 2
1. Vsako leto v vseh dogovorjenih mejnih kontrolnih točkah, navedenih v Prilogi, izvedejo kontrolni pregled veterinarski strokovnjaki Komisije v sodelovanju s pristojnimi nacionalnimi organi. Ta kontrolni pregled vključuje predvsem pregled infrastrukture, opreme in dela mejnih kontrolnih točk.
2. Z odstopanjem od odstavka 1 Komisija po posvetovanju z zadevno državo članico in po izmenjavi mnenj s Stalnim veterinarskim odborom, lahko zmanjša pogostost obiskov na nekaterih dogovorjenih mejnih kontrolnih točkah.
Vendar pa se takšne mejne kontrolne točke obiščejo najmanj vsake tri leta.
3. Vsako leto Komisija pošlje državam članicam kopijo poročila kontrolnega pregleda za vse mejne kontrolne točke, obiskane v preteklih 12 mesecih, skupaj s poročilom o razvoju splošnega stanja dogovorjenih mejnih kontrolnih točk.
Člen 3
Komisija bo izvajala kontrolne preglede iz člena 2 v skladu z Odločbo Komisije 98/139/ES [9] o določitvi nekaterih podrobnih pravil v zvezi s pregledi na kraju samem, ki jih na veterinarskem področju opravljajo strokovnjaki Komisije v državah članicah.
Člen 4
Odločba 97/778/ES se razveljavi, v skladu s členom 33 Direktive 97/78/ES se začnejo določbe te odločbe uporabljati dvajseti dan po objavi v Uradnem listu Evropskih skupnosti.
Člen 5
Ta odločba je naslovljena na države članice.
V Bruslju, 7. decembra 2001

Labels: 17
3
9
6
15